
Fejlődés specifikus mikroRNS-ek feltérképezése nyúl embriókban

Az utóbbi évtizedekben jelentős fejlődésen mentek keresztül a humán asszisztált reprodukciós technológiák, azonban az in vitro fertilizáció és embriótranszfer (IVF-ET) kezelések sikerességi rátája továbbra is csupán 30% körül mozog. A program eredménytelensége az esetek jelentős százalékában beágyazódási problémákra vezethető vissza, melyben (az endometrium gyenge receptivitása mellett) az embrió elégtelen minősége játszik döntő szerepet.
A korai embrionális fejlődés során számos mikroRNS (miRNS) van jelen az embrión belül és annak környezetében, melyek jelentős biológiai folyamatokban szerepet játszó gének expresszióját képesek poszt-transzkripcionálisan szabályozni. Egyes miRNS-ek az embrió fejlettségi állapotától függően eltérő, jellegzetes expressziós mintázatokat mutatnak, mely molekuláris változás nem csak az embrión belül, de az in vitro tenyésztett embriók tenyésztőmédiumában is tetten érhetők.
Munkánk célja egyrészt egy olyan, finomabb RNS-detektálási protokoll kidolgozása, mely alkalmas 4- és 6-napos nyúlembriók tenyésztőmédiumában (illetve magukban az embriókban) jelen lévő miRNS-ek kimutatására, másrészt pedig hét humán fejlődésspecifikus miRNS esetén annak megállapítása, hogy azok alkalmasak-e in vitro tenyésztett nyúlembriók életképességének noninvazív megítélésére.
A megfelelő miRNS-detektálási eljárás kidolgozásához először két RNS-izoláló kit hatékonyságát vetettük össze annak megállapítására, mely segítségével juthatunk értékelhető miRNS-expressziós adatokhoz az erősen limitált mennyiségű mintákból. Emellett szintén fontos része volt az új protokoll kidolgozásának, hogy a médiumminták esetén az RNS-izolálás lépését kihagytuk, s így a folyamat végén a médiumból is elegendő mennyiségben jutottunk hozzá a vizsgálandó miRNS-ekhez.
A hét humán miRNS-primer tesztelése során azt láttuk, hogy nem mindegyik alkalmas miRNS-ek detektálására nyúlembriók esetében, az öt működő primer segítségével azonban olyan miRNS-kifejeződési mintázatokat kaptunk eredményül, melyek alkalmasak voltak az embriók fejlettségi állapot és minőség alapján történő, közelítő osztályozására.
Az új RNS-detektálási módszer, illetve a fejlődésspecifikus miRNS-ek potenciális biomarkerekként való használhatóságának megerősítése reményeink szerint végső soron a humán asszisztált reprodukciós eljárások során is segítséget nyújthat a legéletképesebb embriók kiválasztásához, s nagyban megnövelheti a sikeres beágyazódás és az egészséges terhesség létrejöttének és megtartásának esélyét.



